પાલડીના ડોક્ટર હાઉસ પાછળ આવેલી શાંતિસદન સોસાયટીના સર્વસ્વ એપાર્ટમેન્ટનાં રહેવાસી ડો.પ્રકૃતિ ત્રિવેદી તંત્રની સીસીઆરએસ સિસ્ટમથી ત્રાસી ઊઠ્યાં છે. છેલ્લા એક મહિનાથી તેમના વિસ્તારમાં પાણીનો કકળાટ સર્જાયો છે. હોળી-ધુળેટી સુધી પાણીની વિશેષ બુમરાણ ઊઠતી ન હતી, પરંતુ હોળી-ધુળેટી બાદ અચાનક પાણી ઓછું મળવા લાગતાં ડો.પ્રકૃતિ ત્રિવેદીએ આ અંગે ઓનલાઇન ફરિયાદ નોંધાવી હતી. મ્યુનિસિપલ સત્તાવાળાઓએ તેમની ફરિયાદ નોંધીને ફરિયાદ નંબર ઇએનજી-૦૩૧૭૧ર૩૬૪ર૭ પણ આપ્યો હતો, પરંતુ આમાં આઘાતજનક બાબત એ છે કે તંત્રે તેમની ફરિયાદનું યોગ્ય નિરાકરણ લાવવાના બદલે ફક્ત ત્રણ જ દિવસમાં ઓનલાઇન ઉકેલ લાવી દીધો. ફરિયાદીની ફરિયાદની ફાઇલ જ ત્રણ દિવસમાં બંધ કરી દીધી, જ્યારે નક્કર વાસ્તવિકતા એ છે કે આજે પણ ડો. પ્રકૃતિ ત્રિવેદી અને તેમના વિસ્તારના લોકોને પીવાનું પાણી મેળવવા દરરોજ પાણીનું ટેન્કર મંગાવવું પડે છે!